# Guirionéeu ag er Religion/Chapistr 36

| ◄ Ni e zeli gobér stad vad ag en trebilleu. | Jesus dré é souffranceu hun disq de souffrein. | Red-é hum zistag doh en danné.  ► |
Deu sort tud hum dromp a zivout en trebilleu ; ne mès chet mérit erbet é souffrein e lar lod, rac rai a berderi hag a hirris e mès doh-t-hai. Me souffrehé a volanté vad e lar lod aral, p’em behé er méritet ; mæs n’en d’on quet cablus. Instrugeamb-ind ar scùir Jesus péhani e souffr.
I. A zivout er ré guetan, de larèt-é, er ré en dès perderi hag hirris doh er souffranceu, hur Salvér e zisq dehai penaus er berderi, en hirris e santér revé m’en dé naturel ér souffranceu, n’en dint quet énep d’er batiantæt, ha ne hrant quet col er mérit a nehai, meit ma vér douguet a galon de volanté Doué. N’en dé quet er honsolationeu péré hum gav é mar-a-groéz e hra er mérit anehai ; reit vent mar-a-huéh de ineaneu goann, èl el leah hag er mél péré e vé reit d’er vugalé. Mæs er hroézieu péré e zou hemb consolation e zou èl mâgadur en ineaneu crihue.
Pihue en dès santet jamæs mui a zisconfortance, mui a berderi doh er souffranceu eid hur Salvér ér Jardrin-Olivèd. A pe za dehou couéh idan er bouis ag un dristedigueah a varhue, ean e laré de Zoué é Dad : Ah ! me Zad, pêlleit doh-ein er halice-zé a boénieu ! Brasset e oé bet memb é anquin ar er groéz a pe laré : Me Zad, perac en e hoès-hui me lausquet me hunan ?
Hur Salvér e santé bet er bihue é zrougueu, rac ma oé dén ; ean ou santé hoah muyoh rac ma oé dibéh. Ean hum offré neoah ar er groéz, ha deustou d’er berderi, d’er méh e sant revé en natur, é Inean e oé bet perpet quer joéius a volanté é Dad, ma souffré carantéus mad er rustoni hag er méh.
Hà n’en dès bet gùélèt sænt é ouilein hag é lezel tauleu cri a pe oèr doh ou disflosquein guet crogueu hoarn, ha neoah, én dondæt ag ou inean, ind e oé coutant a volanté en Eutru Doué. N’en dé quet requis enta eit bout patiant bout hemb perderi hag hirris doh er souffranceu, mæs ret-é bout douguet a galon de volanté Doué.
II. Aveid oh-hui péhani e lar é ma calet t’oh souffrein en trebilieu hag er goal-gonzereah a pe vér dibéh ag en droug e larér a han-oh, sellet doh hou Salvér péhani e zou dibéhoh aveid oh ; ean e zou hou Toué, er hetan drest en ol Sænt ; neoah ean e souffr, ha jamæs n’en dès bet poén haval doh é gani. A betra en hum glêmmehoh-hui ? Mar souffr hou Toué, perac ne souffrehoh-hui ? Ean e zou dibéh ha hui e zou cablus. Hag é vehoh-hui hemb péhèd dirac deulegad en dud én un dra-benac, n’en d’oh-hui cablus a hilleih a dreu dirac Doué ?
Sant Pierr, martir, temalet é gueu ha condannet hemb truhé d’ur prison calet, hum glêmmas guet caranté doh treid é grucefi : Ah ! me Salvér, petra e mès-mé groeit eit bout lagueit amen ? Hur Salvér e rescondas : Ha mé, Pierr, petra e mès-mé groeit eit bout staguet doh er groéz. Er gonz-cé e daulas quement a joé én é galon, que ne vezé quet bet tu d’en ol poénieu ag er bed en disconfortein mui jamæs.
N’en dès chet bet hoah goal-gonzet a han-oh guet téadeu quer velimus èl ma oé bet ag hur Salvér Jesus-Chrouist. N’en d’oh quet bet hoah ariet na dispennet a dauleu èl d’hou. N’en d’oh quet bet staguet doh ur groéz èl hou Salvér, er santeleah memb. Ne hoès memb jamæs santet en trebilleu bras-cé guet péré é ta en Eutru Doué de scôlat é Sænt ; hà hui e hum zisconfort eid ur hol distér, eid ur gonz un tamig rust, eid un tamig diæzemant. Oh ! ne gomprenet quet calz enta dré béh santimant é teliet quèrhèt devat Doué !
Sel-dibéhan ma oh, sel-mui a vonheur hag a inour e zou aveid oh é souffrein, e lar sant Pierr. Péh inour hou pehé-hui é souffrein ur boén méhus benac a p’hou pehé-ean méritet dré un torfæt ? Sel-brassoh m’en dé hou ç’innoçance, sel-mui a gonsolation hou pou é souffrein hag é pardonnein, rac ma vehet havaloh doh Jesus-Chrouist. Ean e souffr er marhue, hag e offr er pardon d’é vourreàuïon ; ean e voq memb de Judas, péhani en doé-ean trahisset, hà hui ne souffrehet quet un anjuli guet un anemis pé ur brér ? Disquet ar scùir un Doué penaus é ma calz avantajussoh bout anjuiiet eid anjulial un aral ; inouraploh souffrein eit lacat er réral de souffrein, hag éma gùel souffrein guet en ol dud, eit gobér souffrein pé cassat unan hemb quin.
Hou pet chouge, e lar sant Pierr, penaus Jesus-Chrouist e sou marhue aveid oh. Hag é sellèt doh hou Toué péhani e sou hou scùir, hui e gavou én é innoçance nerh ar en ol trebilleu ag er vuhé-men. P’en devezé hur Salvér, é sehuel d’en nean, hou pedet d’er secour de soug é groéz, na guet a garanté en hou pehé-hui boquet dehi ! Petra ! n’hou pehé quet douget doug er groéz ponnér-zé idan péhani é couéh un Dén-Doué, ha hui e gol courage é toug er ré scannan ! Penaus é souffrehoh-hui goapereah bourreàuïon, hui péhani ne hellet quet andur ur gonz ? Penaus en hum lausquehoh-hui de vout goleit a houlieu, hui péhani ne hellet quet souffrein un disprisance, ur gonz a dréz ? Hui hou pehé bet er gourage de zoug croéz hur Salvér, perac ne sammet-hui enta ar ou tiscoai lod ag er groéz-cé guet péhani é ta d’hou ç’inourein bamdé ? Er servitour hàg ean e zeli bout treittet douçoh eid é væstr, ne zeli-ean quêrhèt ér memb hent arlerh é væstr ?
Achihuamb dré er réflexion-men e hra sant Bonavantur, péhani e zisq d’emb n’en dé quet bet Jesus-Chrouist ur momand é hunan hemb souffrein ; penaus ag er hetan taul mar en dès bet buhé bet é varhue, ean e santé én é inean ur scont vras é raug er groéz ; penaus en hi desiré ha penaus en drougueu ag é bassion e oé perpet én é spered. En Doctor santel-zé e assur memb penaus Mab Doué e oé prest d’hum hobér dén, de vout staguet doh er groéz ag er hommancemant ag er bed, ha de souffrein ar nehi bet dé er jugemant, a pe vezé bet requis eit gloër é Dad hag aveid hur salvedigueah. Oh ! na bihannet é hanàuamb-ni hun devérieu é quevér Jesus-Chrouist, hag é quevér er groéz, a pe refusamb a souffrein !
1° Én trebilleu brassan, m’em bou chonge en e mès méritet en ihuern, hag a p’hum sàuou en ol treu crouéet énep t’ein, eit me funissein ag en droug e mès groeit d’em Hrouéour, me chongeou ne hrér quet hoah d’ein èl ma véritan. 2° Me hrei ehué er beden e laré hur Salvér ér Jardrin Olivèd : Me Zad, pêlleit doh-ein er halice-zé mar en dès tu d’er gobér ; neoah hou volanté revou groeit ha nonpas me hani. — O Jesus ! disquet-mé de vout coutant perpet ag hou volanté santel, deustou d’er berderi naturel e santan a pe za d’ein de souffrein un dra-benac.